钦定古今图书集成/理学汇编/学行典/第168卷 > 《重修考亭书院记》彭时
## 钦定古今图书集成/理学汇编/学行典/第168卷 > 《重修考亭书院记》彭时

自孔孟道学之传既泯，逮于有宋，儒先辈出，得其传
于千载不传之后，可谓盛矣。然而著书立言，继往圣
于已远，开来学于无穷，功未有盛于朱文公先生者
也。先生锺元气之会，具希圣之才，早开濂、洛绪论，因
大肆其力，以探洙、泗之渊源。故其为学，博文约礼，两
极其至，用能包罗天地，囊括古今，贯彻乎人伦物理，
遂兼《六经》《四书》与先儒之所传述者而推明之，而训
释之，而折衷订正之，阐幽发微，示天下后世以大中
至正之道，使学者循之可以入德，措之可以成治，而
无异端他岐之惑，其用心勤且远矣。自孔孟而下，诸
贤明道立教之功，邈乎无与并者，是宜为万世文教
之宗也。夫宗其教，诵其书，以致景仰之诚，固当无所
不至，而况居处讲习之地乎？建阳之西里，有地曰考
亭，实先生之故居也。当其时，四方来学者众，乃于居
之后，别建沧洲精舍，为讲授之所。厥后理宗尊显道
学，御书“考亭书院”四字以揭之。历元至今，屡修屡坏。
天顺壬午，监察御史安成刘君焊、姑苏顾君俨同过
而致敬焉。慨其敝坏，欲重新之。时建宁推官吉水胡
君缉莅郡政，首捐俸为倡，先生之八世孙洵出己资
以为助，于是兴复如故。事方就绪，而御史刘君以代
去，其兄钺自兵部职方员外郎来守建宁，因喜而力
赞其成。又明年，监察御史馀姚魏君瀚按治过之，益
加叹赏，且戒工亟完之，不旬月而工告毕。至若经营
于始，则胡君之功居多也。胡君驰书来京，属时为记。
窃惟建之考亭，犹鲁之阙里也。孔子生于陬邑，及长
始徙阙里，后世致瞻仰者，惟以“阙里”称焉。先生生于
尤溪，晚乃定居考亭，则考亭之关系亦重矣。今诸君
协心于考亭书院之兴复者，岂非以先生得孔氏道
学之正传，为万世所宗仰？而此其肇迹之地，所当崇
重而勿废耶？能勿废之以复乎旧观，则先生道德之
容，俨乎如在其上者，犹可想见也。继自今游处于是
者，尚当起敬慕学其学，心其心，循其轨范，以进于孔、
孟之门墙，庶几修己者有其序，治人者有所本，而道
德之成，功业之建可期矣。夫如是，然后无负于先生
继往开来之教也。《诗》曰：“高山仰止，景行行止。”其斯之
谓与！